สทนช. เฝ้าระวังฝนตกหนักเพิ่มช่วงวันที่ 13 – 16 กันยายน ขณะที่เร่งระบายน้ำลุ่มน้ำเจ้าพระยา ลุ่มน้ำบางปะกง และลุ่มน้ำปราจีนบุรี
นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤติ กล่าวถึงสถานการณ์น้ำและพื้นที่เสี่ยงวันนี้ ว่า ประเทศไทย จะมีปริมาณฝนลดลงจนถึงวันที่ 12 กันยายน สำหรับบริเวณภาคเหนือและภาคตะวันออกเฉียงเหนือตอนบน ยังคงมีฝนตกหนักบางแห่ง เนื่องจากความกดอากาศสูงที่แผ่ลงมาปกคลุม สปป.ลาวและเวียดนามตอนบนมีกำลังอ่อนลง ทำให้ร่องมรสุมจะเลื่อนขึ้นไปพาดผ่านประเทศเมียนมา ภาคเหนือตอนบน สปป.ลาว และภาคตะวันออกเฉียงเหนือตอนบน ประกอบกับ มรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังอ่อนลง ส่วนช่วงวันที่ 13 – 16 กันยายน ประเทศไทยจะมีฝนเพิ่มขึ้นกับมีฝนตกหนักบางแห่ง เนื่องจากร่องมรสุมจะเลื่อนลงมาพาดผ่านภาคเหนือตอนล่าง ภาคกลางตอนบน และภาคตะวันออกเฉียงเหนือตอนล่าง ประกอบกับ มรสุมตะวันตกเฉียงใต้ที่พัดปกคลุมบริเวณทะเลอันดามัน ประเทศไทย และอ่าวไทย จะมีกำลังแรงขึ้น โดยมีพื้นที่เสี่ยงฝนตกหนักถึงหนักมากและฝนตกสะสมใน 28 จังหวัด คือ แม่ฮ่องสอน เชียงราย เชียงใหม่ ลำพูน ลำปาง ตาก ชัยภูมิ นครราชสีมา ขอนแก่น มหาสารคาม ร้อยเอ็ด มุกดาหาร อำนาจเจริญ อุบลราชธานี ปราจีนบุรี จันทบุรี ตราด กาญจนบุรี อุทัยธานี นครสวรรค์ ลพบุรี สระบุรี ปทุมธานี นนทบุรี กรุงเทพมหานคร นครปฐม สมุทรปราการ และสมุทรสาคร ซึ่ง 24 ชั่วโมงที่ผ่านมามีฝนตกหนักใน ภาคเหนือ ภาคกลาง ภาคตะวันออกเฉียงเหนือ ภาคตะวันออก และภาคใต้ ส่วนภาคตะวันตก มีฝนตกเล็กน้อยถึงปานกลาง
 




รองเลขาธิการสำนักงานทรัพยากรน้ำแห่งชาติ (สทนช.) กล่าวถึงสถานการณ์น้ำลุ่มน้ำเจ้าพระยา ลุ่มน้ำบางปะกง และลุ่มน้ำปราจีนบุรี ว่า ได้เร่งระบายน้ำในระบบชลประทานและในแม่น้ำปราจีนบุรีเพื่อพลักดันน้ำออกแม่น้ำบางปะกงลงสู่ทะเลโดยเร็ว ซึ่งระบบชลประทานในพื้นที่เจ้าพระยาฝั่งตะวันออกช่วยแบ่งหรือรับน้ำแม่น้ำนครนายก โดยการปรับลดการระบายน้ำในคลองชัยนาท-ป่าสัก เพื่อให้น้ำจากเขื่อนป่าสักชลสิทธิ์ไหลลงแม่น้ำเจ้าพระยาโดยตรง พร้อมทั้ง สร้างการรับรู้และความเข้าใจให้เกษตรกรในพื้นที่ทุ่งบางพลวง จ.ปราจีนบุรี จากตามแผนจะเก็บเกี่ยวข้าวแล้วเสร็จกลางเดือนนี้ เพื่อใช้รองรับเป็นพื้นที่หน่วงน้ำ และให้กรมชลประทานพิจารณาจุดติดตั้งเครื่องผลักดันน้ำร่วมกับจังหวัดเพื่อเร่งระบายน้ำ